SKRIFTLIG FORESPØRGSEL P-2498/99

af Ian Hudghton (Verts/ALE) til Kommissionen

(16. december 1999)

Om: Kompensation for tvungen slagtning af laks i henhold til EF-lovgivningen

Kan Kommissionen bekræfte, at der gælder en ordning for omgående, tilstrækkelig og effektiv kompensation for tvungen slagtning af laks i bedrifter, der er smittet med ISA (infektiøs lakseanæmi), i henhold til direktiv 93/53/EØF(1) om minimumsfællesskabsforanstaltninger til bekæmpelse af visse fiskesygdomme?

Hvis det forholder sig således, kunne Kommissionen så redegøre for denne ordning og oplyse, hvorvidt den skal modsvares af en ordning med kompensation, der udbetales af den pågældende medlemsstat?

(1) EFT L 175 af 19.7.1993, s. 23.

Svar afgivet på Kommissionens vegne af David Byrne

(19. januar 2000)

Forskellige former for økonomisk kompensation er til rådighed i tilfælde af tvungen slagtning af laks på farme, som er inficeret med infektiøs lakseanæmi.

Medlemsstaterne kan give økonomisk kompensation for de tab, der er lidt. I sådanne tilfælde giver den pågældende medlemsstats myndigheder Kommissionen meddelelse om udkastet til foranstaltningerne. Ifølge retningslinjerne for gennemgangen af statsstøtte til fiskeri- og akvakultursektoren kan foranstaltninger, som har til formål at erstatte de tab, som producenterne har lidt, anses at være forenelige med fællesmarkedet, hvis myndighederne fastlægger en udryddelsesplan.

I Rådets beslutning 90/424/EØF af 26. juni 1990 om visse udgifter på veterinærområdet(1) anføres i artikel 3 de dyresygdomme, for hvilke Fællesskabet kan give økonomisk kompensation i nødsituationer. Den økonomiske støtte skal udgøre 50 % af de udgifter, medlemsstaten har udbetalt i kompensation til ejerne for slagtning, destruktion af dyrene og, hvor det er relevant, deres produkter, rengøring af, insektbekæmpelse på og desinfektion af bedriften og af materiel samt destruktion af kontamineret foder og kontaminerede materialer. Hvis der er truffet afgørelse om vaccination, skal støtten udgøre 100 % af udgifterne til vaccine og op til 50 % af udgifterne til selve vaccinationen. Infektiøs lakseanæmi er dog ikke på listen over sygdomme, som kan udløse kompensation. Hvis denne sygdom skal omfattes af listen, skal Kommissionen træffe afgørelse herom i overensstemmelse med procedurerne i Den stående Veterinærkomité.

I artikel 24 i Rådets beslutning 90/424/EØF indføres en EF-finansieringsforanstaltning til udryddelse og overvågning af visse sygdomme. Tildeling af en kompensation afhænger af, at de årsprogrammer, som medlemsstaterne skal indgive, godkendes. Disse programmer skal omfatte de fornødne finansielle oplysninger, især de anslåede samlede årlige udgifter til programmets gennemførelse. Omfanget af Fællesskabets finansielle bidrag skal i dette tilfælde fastsættes til 50 % af medlemsstaternes udgifter i form af godtgørelse til ejerne for nedslagning af dyr. Infektiøs lakseanæmi er dog ikke på listen over sygdomme omfattet af artikel 24. Hvis denne sygdom skal omfattes af listen, skal Rådet træffe afgørelse herom på grundlag af et forslag fra Kommissionen. Kommissionen vil undersøge, om det er relevant at tage initiativ til at lade infektiøs anæmi være omfattet af en af de lister, der refereres til i beslutning 90/424/EØF.

Fra den 1. januar 2000 kan medlemsstaterne i deres programmer ifølge artikel 15 i det nye finansielle instrument til udvikling af fiskeriet fremme udryddelsen af patologiske risici ved sygdomme i akvakultur. Reglerne giver mulighed for et maksimalt finansielt bidrag på 35 % i områder under mål nr. 1 og 15 % i andre områder. Ved udarbejdelsen af reglerne til gennemførelse af det nye finansielle instrument til udvikling af fiskeriet næste år fastlægger Kommissionen nærmere regler for denne støtte.

(1) EFT L 224 af 18.8.1990, som sidst ændret ved beslutning 94/370/EF (EFT L 168 af 2.7.1994).